প্রেসিডেন্সি আর্মি
প্রেসিডেন্সি আর্মি হল ভারতবর্ষে ইস্ট ইন্ডিয়া কোম্পানির শাসনাধীন তিনটি প্রেসিডেন্সির নিজস্ব সেনাবাহিনী। পরবর্তীতে এগুলো ব্রিটিশ রাজের ভারতীয় সেনাবাহিনীর অংশে পরিণত হয়। বাহিনীগুলোকে নিজেদের প্রেসিডেন্সির নামে নামকরণ করা হয়, এগুলো হল, বেঙ্গল আর্মি, মাদ্রাজ আর্মি ও বোম্বে আর্মি। প্রথমদিকে শুধু ইউরোপীয়ানরাই কমিশন্ড ও নন-কমিশন্ড অফিসার হিসেবে এতে কাজ করত। পরবর্তীতে ভারতীয় সেনাবাহিনী উত্তরে পেশোয়ার, পশ্চিমে সিন্ধু ও পূর্বে রেঙ্গুন পর্যন্ত ঘাঁটি স্থাপন করে। ভারতে ব্রিটিশ সাম্রাজ্যের বিস্তারের জন্য বাহিনীগুলো বিভিন্ন যুদ্ধে (ইঙ্গ-মহীশূর যুদ্ধ, ইঙ্গ-মারাঠা যুদ্ধ ও ইঙ্গ-শিখ যুদ্ধ) অংশ নেয়। সেসাথে অন্যান্য স্থানে (ইঙ্গ-বার্মিজ যুদ্ধ, ইঙ্গ-আফগান যুদ্ধ, প্রথম ও দ্বিতীয় আফিম যুদ্ধ এবং আবিসিনিয়া অভিযান) যুদ্ধ করে। প্রেসিডেন্সিগুলোর মত প্রেসিডেন্সি আর্মিগুলোও কোম্পানির অধীনে পরিচালিত হত। সিপাহি বিদ্রোহের আগ পর্যন্ত এ অবস্থা বজায় ছিল। এরপর ব্রিটিশ রাজ কোম্পানির কাছ থেকে ভারতের শাসনভার নিজের হাতে তুলে নেয় এবং প্রেসিডেন্সিগুলোও ব্রিটিশ সিংহাসনের অধীনে চলে যায়। ১৮৯৫ খ্রিষ্টাব্দে তিনটি বাহিনী মিলে ব্রিটিশ ভারতীয় সেনাবাহিনী গঠিত হয়।